บลจ.ธนชาต เตรียมจ่ายคืนกองหุ้นญี่ปุ่นT-AllstarJapan1 อีก4.5%รวมจ่าย18%
นายบุญชัย เกียรติธนาวิทย์ กรรมการผู้จัดการและประธานเจ้าหน้าที่บริหารการลงทุน บริษัทหลักทรัพย์จัดการกองทุน ธนชาต จำกัด เปิดเผยว่ากองทุน T-AllstarJapan1 ที่สามารถทำผลงานได้ตามเป้าที่วางไว้ โดย 6 เดือน สามารถจ่ายคืนให้กับผู้ลงทุนได้อีก 4.5% เป็นครั้งที่ 4 รวมแล้วจ่ายไปถึง 18%
22 พ.ค. 2558

นายบุญชัย เกียรติธนาวิทย์ กรรมการผู้จัดการและประธานเจ้าหน้าที่บริหารการลงทุน บริษัทหลักทรัพย์จัดการกองทุน ธนชาต จำกัด เปิดเผยว่ากองทุน T-AllstarJapan1 ที่สามารถทำผลงานได้ตามเป้าที่วางไว้ โดย 6 เดือน สามารถจ่ายคืนให้กับผู้ลงทุนได้อีก 4.5% เป็นครั้งที่ 4 รวมแล้วจ่ายไปถึง 18%
แม้ในภาพรวมเศรษฐกิจญี่ปุ่นยังทรงตัว แต่ล่าสุด ดุลการค้าระหว่างประเทศของญี่ปุ่นก็ขาดทุนลดลงจากปีที่แล้ว เนื่องจากภาคอุตสาหกรรมรถยนต์ที่มีการส่งออกเพิ่มขึ้นจากผลของเศรษฐกิจโลกที่เริ่มฟื้นตัวนั่นเอง ทำให้หุ้นบริษัทยานยนต์ที่เราเลือกลงทุนทำผลงานได้ดี ส่วนบางตัวที่ยังทำผลงานได้ไม่ถึงเกณฑ์ที่เราวางไว้ก็มีแนวโน้มจะกลับตัวมาทำผลงานได้เร็วๆ นี้
นอกจากนั้น การปรับตัวของบริษัทจดทะเบียนในญี่ปุ่นยังเป็นปัจจัยบวกสำคัญที่ทำให้ตลาดหุ้นญี่ปุ่นมีความน่าสนใจ เพราะการปรับกลยุทธ์ครั้งใหญ่เพื่อสร้างผลตอบแทนให้จูงใจนักลงทุนทั้งในและต่างประเทศทำให้มีเม็ดเงินลงทุนไหลเข้ามาลงทุนเพิ่มขึ้นอย่างมีนัยสำคัญ โดยหลักๆ บริษัทจะเน้นเพิ่มความสามารถในการทำกำไร (ROE) และความเป็นบรรษัทภิบาล เพื่อให้ดัชนีของบริษัทตนเองอยู่ใน JPX-Nikkei Index 400 ซึ่งเป็นดัชนีใหม่ของตลาดหุ้นญี่ปุ่นที่นักลงทุนสถาบันต่างชาติต่างให้ความสนใจ
ประกอบกับกองทุนนี้มีกลยุทธ์เลือกหุ้นเป็นรายตัว ทำให้ผู้จัดการกองทุนมีความยืดหยุ่นที่จะคัดเลือกหุ้นที่น่าสนใจได้อย่างต่อเนื่อง หาจังหวะทำกำไรได้อย่างคล่องตัว อีกทั้งเรายังมี บล.ธนชาต ซึ่งเป็นพันธมิตรการลงทุนกับ DAIWA เป็นที่ปรึกษาด้านการลงทุนอย่างใกล้ชิด ทำให้สามารถทำผลตอบแทนได้ดีกว่าตลาด
กองทุนเปิด T-AllStarJapan1 เป็นกองทุนอายุ 1 ปี โดยระหว่างอายุกองทุนจะรับซื้อคืนอัตโนมัติไม่เกิน 4 ครั้ง ซึ่งผู้ลงทุนจะได้รับเงินเข้าบัญชีเงินฝากธนาคารธนชาตในวันที่ 26 พฤษภาคม 2558 ทั้งนี้หากผู้ลงทุนไม่มีบัญชีเงินฝากของธนาคารธนชาต บลจ.ธนชาต จะนำเงินไปลงทุนยังกองทุนเปิดธนชาตตลาดเงิน (T-MONEY) ซึ่งผู้ลงทุนสามารถสั่งขายคืนหน่วยลงทุนได้ตั้งแต่วันที่ 26 พฤษภาคม 2558 เป็นต้นไปเช่นกัน
               